Udkast til AFGØRELSE TRUFFET AF DET BLANDEDE EØS-UDVALG om ændring af bilag I (dyre- og plantesundhed) til EØS-aftalen - Udkast til Fællesskabets fælles stillingtagen

(forelagt af Kommissionen)

BEGRUNDELSE

1. Liechtenstein har indtil den 31.12.2001 nydt fordel af en overgangsordning, som er angivet i bilag I til EØS-aftalen med følgende ordlyd:

"SEKTORTILPASNINGER

Liechtenstein undtages fra bestemmelserne i kapitel I, Veterinæranliggender, indtil den 31. december 2001.

Det Blandede EØS-udvalg tager spørgsmålet op til fornyet overvejelse i løbet af 2001 med henblik på at finde en varig ordning."

2. Liechtenstein anvender i øjeblikket i samarbejde med de schweiziske myndigheder den schweiziske lovgivning på det område, der er omfattet af kapitel I i bilag I til EØS-aftalen. Liechtenstein har ikke nogen uafhængige midler til at gennemføre den pågældende type lovgivning.

3. Den 1. juni 2002 trådte en sektoraftale, der dækker samme emneområde, i kraft mellem Det Europæiske Fællesskab og Schweiz.

4. Schweiz og Liechtenstein har udtrykt, at de er indforståede med, at Liechtenstein indbefattes i den i punkt 3 omhandlede aftale. Derfor bør Liechtenstein ikke være omfattet af anvendelsesområdet for kapitel I i bilag I til EØS-aftalen. Vedlagte udkast til Det Blandede EØS-udvalgs afgørelse skal fastsætte en sådan undtagelse.

5. I artikel 1, stk. 3, litra a), i Rådets forordning (EF) nr. 2894/94 om gennemførelsesbestemmelserne til EØS-aftalen fastsættes det, at Rådet fastlægger Fællesskabets holdning for afgørelser af denne art.

6. Rådet anmodes om at godkende vedlagte udkast til afgørelse, som skal træffes af Det Blandede EØS-udvalg. Kommissionen håber at kunne fremføre Fællesskabets holdning i Det Blandede EØS-udvalg i november 2002.

Udkast til AFGØRELSE TRUFFET AF DET BLANDEDE EØS-UDVALG om ændring af bilag I (dyre- og plantesundhed) til EØS-aftalen

DET BLANDEDE EØS-UDVALG HAR -

under henvisning til aftalen om Det Europæiske Økonomiske Samarbejdsområde som ændret ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt 'aftalen', særlig artikel 98, og

ud fra følgende betragtninger:

(1) Bilag I til aftalen blev ændret ved afgørelse nr. ... truffet af Det Blandede EØS-udvalg den ... [1] .

[1] EFT L...

(2) Ved Det Blandede EØS-udvalgs afgørelse nr. 54/2001 af 18. maj 2001 [2] forlænges overgangsperioden for Liechtenstein med hensyn til kapitel I i bilag I til aftalen indtil den 31. december 2001, i afventning af at der da gennemføres en varig ordning.

[2] EFT L 165 af 21.6.2001, s. 58.

(3) Det Europæiske Fællesskab, Liechtenstein og Schweiz er enige om, at bilag 11 (Veterinæranliggender) til aftalen om handel med landbrugsprodukter mellem De Europæiske Fællesskaber og Schweiz anvendes på Liechtenstein på grundlag af toldaftalen mellem Schweiz og Liechtenstein.

(4) I betragtning af at denne løsning indebærer, at den schweiziske veterinærlovgivning finder anvendelse, er det hensigtsmæssigt at undtage Liechtenstein fra bestemmelserne i nævnte kapitel I -

TRUFFET FØLGENDE AFGØRELSE:

Artikel 1

Teksten i første stykke under overskriften SEKTORTILPASNINGER til bilag I til aftalen affattes således:

"Kapitel I, Veterinæranliggender, finder ikke anvendelse på Liechtenstein."

Artikel 2

Denne afgørelse træder i kraft den [...], forudsat at Det Blandede EØS-udvalg har modtaget alle fornødne meddelelser i henhold til aftalens artikel 103, stk. 1 [3].

[3] [Ingen forfatningsmæssige krav angivet.] [Forfatningsmæssige krav angivet.]

Den anvendes fra den 1. januar 2002.

Artikel 3

Denne afgørelse offentliggøres i De Europæiske Fællesskabers Tidendes EØS-afsnit og EØS-tillæg.

Udfærdiget i Bruxelles, den [...]

På Det Blandede EØS-udvalgs vegne

Formand

Sekretærer for Det Blandede EØS-udvalg